SK Úradný vestník Európskej únie C 64/27

Návrh na začatie prejudiciálneho konania, ktorý podal Special Commissioners, London (Spojené kráľovstvo) 24. decembra 2007 – HSBC Holdings plc, Vidacos Nominees Ltd/The Commissioners forHer Majesty's Revenue & Customs

(Vec C-569/07)

(2008/C 64/38)

Jazyk konania: angličtina

Vnútroštátny súd, ktorý podal návrh na začatie prejudiciálneho konania

Special Commissioners, London

Účastníci konania pred vnútroštátnym súdom

Odvolatelia: HSBC Holdings plc, Vidacos Nominees Ltd

Odporca: The Commissioners for Her Majesty's Revenue & Customs

Prejudiciálne otázky

Bráni článok 10 alebo 11 smernice Rady 69/335 (1), zmenenej a doplnenej smernicou Rady 85/303/EHS z 10. júna 1985 (2), alebo článok 43, 49 alebo 56 Zmluvy o ES alebo akékoľvek iné ustanovenie práva Európskeho spoločenstva členskému štátu („prvý členský štát“) vyrubiť daň z prevodu alebo emisie akcií v prospech depozitára cenných papierov so sadzbou 1,5 %, ak:

i) spoločnosť („spoločnosť A“) so sídlom v prvom členskom štáte ponúka na nadobudnutie kótované a obchodované akcie spoločnosti („spoločnosť B“) so sídlom v inom členskom štáte („druhý členský štát“) výmenou za akcie spoločnosti A, ktoré sa majú prijať na burzu cenných papierov v druhom členskom štáte;

ii) akcionári spoločnosti B majú možnosť získať nové akcie spoločnosti A: a) buď v listinnej podobe, alebo b) v dematerializovanej podobe prostredníctvom systému zúčtovania v prvom členskom štáte alebo c) v dematerializovanej podobe prostredníctvom depozitára cenných papierov v druhom členskom štáte;

iii) v stručnosti, právo prvého členského štátu stanovuje, že: a) pri emisii akcií v listinnej podobe (alebo v dematerializovanej podobe v systéme zúčtovania pre dematerializované akcie prvého členského štátu) nie je predmetom dane emisia akcií, ale každý následný predaj akcií, pri ktorom je sadzba dane 0,5 % z odplaty za prevod, ale b) pri prevode alebo emisii akcií v dematerializovanej podobe v prospech depozitára cenných papierov je sadzba dane 1,5 % z emisnej ceny (pri emisii akcií), alebo z výšky alebo hodnoty odplaty (pri prevode akcií za odplatu) alebo z hodnoty akcií (v ostatných prípadoch), pričom predaj akcií v rámci depozitára (alebo práv súvisiacich s akciou) nie je predmetom ďalšej dane; c) so súhlasom príslušného daňového orgánu si môže depozitár cenných papierov zvoliť, aby sa daň nevyrubovala pri prevode alebo emisii akcií v prospech tohto depozitára, ale aby sa namiesto toho vyrubila pri každom predaji akcií v rámci tohto depozitára so sadzbou 0,5 % z odplaty. Príslušný daňový orgán môže na účely udelenia súhlasu vyžadovať (a v súčasnosti vyžaduje), aby depozitár uzatvoril a udržiaval v platnosti dohody (ktoré daňový orgán považuje za dostatočné) pre výber dane depozitárom a pre dodržiavanie a zabezpečenie dodržiavania príslušných právnych predpisov;

iv) podľa postupov platných na burze cenných papierov v druhom členskom štáte musia byť všetky akcie, emitované v rámci jurisdikcie tohto štátu, uschovávané v dematerializovanej podobe u jediného depozitára cenných papierov so sídlom v tomto členskom štáte, pričom tento depozitár neurobil vyššie uvedenú voľbu?

(1) Smernica Rady 69/335/EHS zo 17. júla 1969 o nepriamych daniach z tvorby a navyšovania základného imania (Ú. v. ES L 249, s. 25; Mim. vyd. 09/001, s. 11).

(2) Ú. v. ES L 156, s. 23; Mim. vyd. 09/001, s. 122.